**Informatīvais ziņojums**

**“Par informācijas sistēmu pielāgošanu elektronisko rēķinu saņemšanai un apstrādei nodokļu administrēšanas vajadzībām”**

Informatīvais ziņojums ir sagatavots saskaņā ar Ministru kabineta 2019.gada 9.aprīļa sēdes protokola Nr.18 33.§ 6.punktā noteikto, proti, Finanšu ministrijai (Valsts ieņēmumu dienestam) jāizvērtē un līdz 2019.gada 1.oktobrim jāinformē Ministru kabinets par informācijas sistēmu pielāgošanu elektronisko rēķinu saņemšanai un apstrādei nodokļu administrēšanas vajadzībām.

Minētais uzdevums ir skatāms kopā ar Ministru kabineta 2019.gada 9.aprīļa noteikumiem Nr.154 “Piemērojamais elektroniskā rēķina standarts un tā pamatelementu izmantošanas specifikācija un aprites kārtība” (turpmāk – Noteikumi).

Ar Noteikumiem ir transponētas Eiropas Parlamenta un Padomes 2014.gada 16.aprīļa direktīvas Nr.2014/55/ES par elektroniskajiem rēķiniem publiskā iepirkuma procedūrās noteiktās prasības. Regulējums veicina elektronisko rēķinu ieviešanu publiskā iepirkuma procedūrās, nodrošinot juridisko noteiktību Eiropas Savienības dalībvalstu vidū, līdz ar to ļaujot Eiropas Savienības dalībvalstīm, pasūtītājiem un piegādātājiem radīt ievērojamus ieguvumus attiecībā uz ietaupījumiem, ietekmi uz vidi un administratīvā sloga samazināšanu.

Noteikumi nosaka piemērojamo elektroniskā rēķina standartu, tā pamatelementu izmantošanas specifikāciju un aprites kārtību, kas būs jānodrošina, pirmkārt, publisko iepirkumu procedūrās.

Lai sagatavotu vērtējumu attiecībā uz Valsts ieņēmumu dienesta informācijas sistēmu pielāgošanu elektronisko rēķinu saņemšanai un apstrādei nodokļu administrēšanas vajadzībām, Valsts ieņēmumu dienests vērtējuma sagatavošanā vērtēja šādus priekšnosacījumus:

* priekšnosacījumus, lai uzsāktu saņemt elektroniskos rēķinus publiskā iepirkuma procedūrās;
* nepieciešamo finansējumu saistībā ar tehnisko risinājumu un attiecīgi nepieciešamajām izmaiņām Valsts ieņēmumu dienesta informācijas sistēmās;
* Valsts ieņēmumu dienesta informācijas sistēmu gatavību uzsākt saņemt elektroniskos rēķinus publiskā iepirkuma procedūrās;
* iespējas nodrošināt, ka, ieviešot elektroniskos rēķinus publiskā iepirkuma procedūrās, no nodokļu maksātājiem nav jāprasa rēķina kopiju papīra veidā vai elektroniskā veidā;
* šādu elektronisko rēķinu izmantošana nodokļu administrēšanas pasākumu veikšanā.

Ņemot vērā minēto, informatīvajā ziņojumā tiek sniegta informācija par elektronisko rēķinu pielāgošanu Valsts ieņēmumu dienesta kā valsts iestādes – publisko iepirkumu organizētājas, un Valsts ieņēmumu dienesta kā nodokļu administrācijas darbam.

*Valsts ieņēmumu dienestam kā valsts iestādei*, kura veic publisko iepirkumu procedūras, atsevišķu risinājumu elektronisko rēķinu saņemšanai uz šo brīdi nav nepieciešams veidot, jo Valsts ieņēmumu dienests kā daudzas citas publiskas pārvaldes iestādes publiskos iepirkumus izmanto resursu vadības un grāmatvedības programmu *Visma Horizon*. Tādēļ atsevišķs finansējums Valsts ieņēmumu dienesta informatīvo sistēmu risinājumiem publisko iepirkumu procesa nodrošināšanai nav nepieciešams, taču nepieciešamība pēc papildu finansējuma varētu rasties, ja tiks pieņemti lēmumi, kas paredzēs elektronisko rēķinu izmantošanu nodokļu administrēšanā.

Attiecībā uz elektronisko rēķinu pārrobežu saņemšanu, informējam, ka Valsts reģionālās attīstības aģentūra plāno integrēt oficiālās elektroniskās adreses (e-adreses) un elektronisko rēķinu piegādes risinājumu vienotā sistēmā – Drošā elektroniskās piegādes platformā un izveidot slēgumu ar pārrobežu rēķinu piegādes sistēmu (Pan-European Public Procurement On-Line jeb Eiropas publiskie iepirkumi tiešsaistē – PEPPOL).

Papildus vēršam uzmanību, ka noteikumu projekta “Piemērojamais elektroniskā rēķina standarts un tā pamatelementu izmantošanas specifikācija un aprites kārtība” sākotnējās ietekmes novērtējuma ziņojumā (anotācijā) norādīts, ka “Līdz brīdim, kad projekta ietvaros paredzētie risinājumi būs izveidoti un izmantojami, tiešās pārvaldes iestādēm netiek rekomendēts bez saskaņošanas ar Vides aizsardzības un reģionālās attīstības ministriju ieguldīt finansējumu un resursus paralēlu elektronisko rēķinu piegādes risinājumu izveidē”.

*Attiecībā uz elektronisko rēķinu izmantošanu nodokļu administrēšanas pasākumu veikšanā, informējam*, ka šobrīd norit darbs pie vairākiem projektiem, kas vērsti uz dokumentu digitalizāciju:

1. Satiksmes ministrija – eCMR (Baltijas jūras reģiona valstu kopīgā DIGINNO projekta ietvaros (no Latvijas DIGINNO projekta partneri ir Latvijas Informācijas un komunikācijas tehnoloģijas asociācija (LIKTA) un Vides aizsardzības un reģionālās attīstības ministrija, asociētais partneris ir Ekonomikas ministrija), Starptautiskās kravu loģistikas un ostu informācijas sistēmas (SKLOIS) projekts.

Latvija ir Baltijas jūras vienotā DIGINNO projekta dalībvalsts, kura ietvaros ar INTERREG finansējumu tika veikta priekšizpēte un sagatavots lietderības ziņojums. DIGINNO projekta mērķis ir veicināt digitālo ekonomiku un ātrāku digitālā vienotā tirgus izveidi Baltijas jūras reģionā, palīdzēt politikas veidotājiem un nozaru asociācijām efektīvāk ieviest digitālos risinājumus publiskajā sektorā. Projekta īstenošanas periods ir no 2017. gada 1. oktobra līdz 2020.gada 30.septembrim. Priekšizpēte tika veikta, lai novērtētu e-CMR ieviešanu Baltijas un Ziemeļvalstu reģionā, galvenokārt ņemot vērā pārrobežu aspektus projekta partnervalstīs (Igaunijā, Dānijā, Lietuvā, Norvēģijā un Polijā). Sistēmas prototipa izstrāde Baltijas jūras reģiona valstīm no Ziemeļvalstu Ministru padomes līdzekļiem paredzēta līdz 2020.gada 15.septembrim;

2. Vides aizsardzības un reģionālās attīstības ministrija – PEPPOL, elektronisko rēķinu izmantošana publiskajos iepirkumos saskaņā ar Eiropas Parlamenta un Padomes 2014.gada 16.aprīļa direktīvas 2014/55/ES par elektroniskajiem rēķiniem publiskā iepirkuma procedūrās prasībām. Transponējot minēto direktīvu, 2019.gada 18.aprīlī stājās spēkā grozījumi Publisko iepirkumu likumā un Noteikumi. Vēršam uzmanību, ka normatīvie akti pieļauj gan strukturētu, gan nestrukturētu elektronisko rēķinu izmantošanu. Publisko iepirkumu likums nosaka tikai to, ka pasūtītājam ir pienākums pieņemt elektroniskos rēķinus, kas sagatavoti atbilstoši Eiropas noteiktajam standartam. Tāpēc elektronisko rēķinu izmantošana nodokļu administrēšanā būtu iespējama tikai tad, ja normatīvajos aktos būtu noteikts, ka elektroniskajam rēķinam ir jāatbilst vienotam standartam.

Elektroniskos rēķinus varētu izmantot nodokļu administrēšanas pasākumu veikšanai tikai tajā gadījumā, ja rēķini un citi minētie dokumenti (piemēram, e-CMR) un risinājumi, kas noformējami, pilnīgai darījuma izsekojamībai tiktu sagatavoti un uzglabāti elektroniski, būtu nodrošināta to pieejamība Valsts ieņēmumu dienestā un elektroniskie rēķini tiktu analizēti kopsakarā ar citiem elektroniski sagatavotajiem dokumentiem. Tomēr, pieņemot lēmumu par elektronisko rēķinu un citu minēto dokumentu elektronisku apriti, ir jāizvērtē šo elektronisko dokumentu aprites ieviešanas principi, nosakot to apriti nodokļu administrēšanas vajadzībām kā nodokļu maksātāju tiesības vai pienākumu. Brīvprātīgas izvēles iespēju risinājuma ieviešanas gadījumā nodokļu maksātājiem ir jāpiedāvā valsts pakalpojumi (t.sk. nodokļu administrācijas), kuri motivētu nodokļu maksātājus iesaistīties elektronisku dokumentu aprites sistēmā, vienlaikus pieļaujot Valsts ieņēmumu dienestam izmantot elektroniskos rēķinus un citus dokumentus nodokļu administrēšanas vajadzībām.

Līdz ar to, lemjot par elektronisko rēķinu un citu dokumentu apriti elektroniskā vidē, ir jāveic aprēķini informatīvās sistēmas izveidei un tās ietekmei uz valsts budžetu, kā arī privātpersonu finanšu ieguldījumi pievienojoties elektroniskai dokumentu aprites sistēmai, vērtējot kopsakarā sabiedrības ieguvumus no piemērotiem ierobežojumiem un to atbilstībai Eiropas Savienības primārajiem tiesību aktiem.

Uzskatām, ka nodokļu maksātājiem nav papildus jānodrošina rēķini papīra formā, ieviešot elektroniskos rēķinus publiskā iepirkuma procedūrās, ja elektroniskie rēķini būs pieejami arī plašākam darījumu un personu lokam. Tomēr atbilstoši normatīvo aktu prasībām ir jābūt iespējai nodrošināt šo dokumentu kopiju izveidošanu cilvēklasāmā formā, ja trešā kvalificētā persona vēlas pārliecināties par darījuma izsekojamību.

Vienlaikus jāatzīmē, ka, ieviešot elektroniskos rēķinus publiskā iepirkuma procedūrās, ir izmantojama e-adrese, tādējādi nodrošinot šo elektronisko rēķinu saņemšanu oficiālās elektroniskās adreses kontā, no kura elektroniskos rēķinus būs iespējams nodot apstrādei, piemēram, dokumentu vadības sistēmās vai grāmatvedības sistēmās.

Vides aizsardzības un reģionālās attīstības ministrija šobrīd izstrādā oficiālās elektroniskās adreses risinājuma nākotnes attīstības plānus, kas ietvers arī tvēruma paplašinājumu privātpersonu savstarpējai saziņai digitālajā vidē, gadījumos, kad ir nepieciešama droša un atsekojama elektronisko sūtījumu piegāde. Vienlaikus ar to, Vides aizsardzības un reģionālās attīstības ministrija sadarbībā ar Valsts ieņēmumu dienestu meklē risinājumus vēl pastāvošo šķēršļu likvidēšanai, lai paplašinātu oficiālās elektroniskās adreses risinājuma funkcionālo un klientu loka tvērumu, no lietotāja viedokļa to pēc iespējas cieši sasaistot arī ar Elektroniskās deklarēšanās sistēmas risinājumu. Abas minēto aktivitāšu sekmīgas īstenošanas rezultātā oficiālās e-adreses risinājumam ir jākļūst par ieteicamu risinājumu elektronisko rēķinu un čeku drošai piegādei arī starp privātpersonām.

Ar Finanšu ministrijas 2018.gada 23.maija rīkojumu Nr.177 ir izveidota darba grupa Valsts kases vadībā, lai elektroniskos rēķinus padarītu obligāti izmantojamus ne tikai publiskajos iepirkumos, bet arī plašākam darījumu un personu lokam.

Darba grupas sanāksmē Valsts ieņēmumu dienesta pārstāvjiem tika uzdots identificēt specifiskos gadījumus (piem., specifiskās preču un pakalpojumu grupas, pievienotās vērtības nodokļa (turpmāk – PVN) īpašie režīmi), kad papildus obligātajiem rekvizītiem rēķinā ir nepieciešams norādīt arī specifiskos rekvizītus (laukus). Ir paredzēts, ka Latvijā elektronisko rēķinu apmaiņas nodrošināšanai tiks izmantota pārrobežu rēķinu piegādes sistēmas PEPPOL rēķina pamatelementu izmantošanas specifikācija (CIUS), kas ir izstrādāta, ņemot vērā Eiropas standarta EN 16931-1 “Electronic invoicing – Part 1: Semantic data model of the core elements of an electronic invoice” un attiecīgi Latvijas nacionālā standarta statusā adaptētā elektronisko rēķinu standarta LVS EN 16931-1:2017 “Elektroniskie rēķini. 1.daļa. Elektronisko rēķinu pamatelementu semantisko datu modelis” prasības, papildus standartā noteiktajam rēķiniem tiks piemērota PEPPOL BIS Billing 3.0 elektronisko rēķinu pamatelementu izmantošanas specifikācija.

Finanšu ministrija (Valsts ieņēmumu dienests) ir izvērtējusi Pievienotās vērtības nodokļa likuma un Padomes 2006.gada 28.novembra direktīvas 2006/112/EK par kopējo pievienotās vērtības nodokļa sistēmu prasības attiecībā uz rēķinā iekļaujamajiem rekvizītiem sadalījumā pa PVN režīmiem, identificējuši rekvizītus, kuri ir jānorāda PVN rēķinā un sasaistījuši identificētos PVN rēķina rekvizītus ar PEPPOL dokumentācijā norādītajiem elektroniskajā rēķinā iekļaujamajiem laukiem attiecībā uz PVN.

Finanšu ministrija (Valsts ieņēmumu dienests) ir secinājusi, ka kopumā Eiropas standarta EN 16931-1 “Electronic invoicing – Part 1: Semantic data model of the core elements of an electronic invoice” dokumentācijā norādītie elektroniskajā rēķinā iekļaujamie lauki attiecībā uz PVN rēķina rekvizītiem atbilst Pievienotās vērtības nodokļa likuma normām. Tomēr vēršam uzmanību, ka pastāv risks, ka lietotājiem (elektroniskā rēķina sagatavotājiem) var rasties problēmas ar e-rēķinā iekļaujamo PVN rēķina rekvizītu attiecināšanu uz konkrētajiem elektroniskā rēķina laukiem, jo šobrīd atsevišķu elektroniskā rēķina lauku apraksts nesniedz nepārprotamu skaidrojumu par tajos iekļaujamo informāciju (pielikumā apkopojums). Ievērojot noteikto, uzskatām, ka, ieviešot reālo elektronisko rēķinu elektronisko vidi, lai nodrošinātu PVN rēķinā norādāmo rekvizītu korektu atspoguļošanu attiecīgajos elektroniskā rēķina laukos, ir jāparedz skaidrojums par attiecīgo PVN rēķina rekvizītu norādīšanu konkrētajos elektroniskā rēķina laukos.

Finanšu ministrijas (Valsts ieņēmumu dienesta) ieskatā ir nepieciešams organizēt visu valsts e-iniciatīvu plānošanu un nodrošināšanu stratēģiskā līmenī, lai skartu visu publiski pieejamo informāciju. Būtu lietderīgi visu valsts e-iniciatīvu veidot vienotā kopējā konceptā un stratēģijā valsts līmenī, lai darbības nedublējas un nodokļu maksātājam nevajadzētu vienu un to pašu informāciju ievadīt dažādās nesaistītās informācijas sistēmās. Līdz ar to būtu vieglāka operēšana ar šīm sistēmām gan nodokļu administrācijai, gan nodokļu maksātājiem, gan arī citām iestādēm.

Finanšu ministrs J.Reirs